มาเพชรบุรีทีไรเป็นปัญหาทุกที หาร้านอาหารอร่อยๆ ทานไม่ได้ เลยลองเปิดวงในดูก็พบ ร้านเปลญวน แค่ขื่ออาจจะงงๆ เลยลองอ่านดู เห็นรูปแล้วไม่ลองไม่ได้ เลยขับตามหาร้าน ผลปรากฎว่าหาไม่เจอครับ หาไม่เจอก็เลยโทรถาม ประกอบกับถามคนแถวนั้นดู เอาง่ายๆ นะครับหาวัดหาดทรายให้เจอ แล้วตรงเข้าไปอีกหน่อย เจอสี่แยกเลี้ยวซ้าย ร้านจะอยู่ตรงนั้นแหละครับ 
มาถึงบริเวณร้านมีที่จอดรถสบายๆ ลักษณะร้านเป็นเหมือนบ้านเก่าๆ ตามต่างจังหวัด แต่ที่นั่นเขียนว่าที่ทำการผู้ใหญ่บ้าน มีของเก่าสะสมไว้เยอะมาก แต่ละอย่างไม่เคยเห็นครับ เพลินดีครับนอกจากมาทานอาหารแล้วดูของเก่าๆ ไปด้วย ความสะอาดใช้ได้ มาถึงบริการขอบอกว่าประทับใจมาก พนักงานบริการดี ใจดีมากๆ แนะนำอาหาร ยิ้มแย้ม ชอบครับ มาถึงรายการอาหารที่สั่งนะครับ
1. กบทอดกระเทียม กบสับเป็นชิ้นพอดีคำทอดมาพอดีๆ เค็ม นิดๆ ทานเล่นอร่อยมาก
2. หลนปู อาหารจานนี้รสชาติจะหวานๆ ทานกับข้าว แกล้มกับผักสด อร่อยดี
3. ยำหัวปลี จานนี้ผมไม่เคยทานเลยสั่งมาลอง รสชาติหวานๆ เครื่องที่ใส่มาเยอะมากแต่มีหัวปลีเป็นหลัก ผมไม่รู้รสชาติจริงๆ เป็นยังไงครับ แต่จานนี้หวานๆ ไม่ค่อยชอบครับ
4. แกงคั่วหัวตาล น่าจะเป็นส่วนของลูกตาลเอามาแกงคั่วใส่กุ้ง สั่งมาลองเพราะไม่เคยทาน รสชาติ กะทิข้นและมันมาก ส่วนหัวตาลจะรสชาติคล้ายๆ หน่อไม้ แต่จะหอมนิดๆ คนที่ชอบแกงคั่วน่าจะชอบมากๆ
5. แกงส้มปลาคังหน่อไม้ดอง จานนี้รสชาติถูกใจมาก เพราะหาทานรสชาติอย่างนี้มานานแล้วครับ แกงส้มข้นๆ ใส่หน่อไม้ดอง ปลากด แต่ผมสั่งแบบไม่ค่อยเผ็ดไปถ้าปกติน่าจะสุดๆ ครับ แนะนำครับจานนี้ อร่อยมากๆ
โดยรวมแล้วร้านนี้ประทับใจมาก อาหารอาจจะติดหวานนิดๆ แต่อร่อย กลมกล่อม การบริการดีมาก ราคาถูกสุดๆ ร้านอาจจะหายากหน่อย แต่มาเถอะครับ อร่อยมากๆ 